Zuma ‘wil nie uit tronk verhoor word’Oudpres. Jacob Zuma (Foto: Emmanuel Croset/AFP) Oudpres. Jacob Zuma wil nie aanlyn verhoor word in die korrupsiesaak teen hom en die Franse wapenvervaardiger Thales nie. Dit is die jongste verskoning oor waarom hy die saak vir die soveelste keer wil laat uitstel. Die Zuma-kamp het Maandag in die Pietermaritzburg-hooggeregshof gevra dat die verhoor “onder die huidige omstandighede” vir drie weke uitgestel word. Die oudpresident dien tans tronkstraf uit vir minagting van die hof. Weens onluste wat die afgelope week in KwaZulu-Natal en Gauteng uitgebreek het, juis uit verset teen Zuma se inhegtenisname, moes Maandag se verhoor aanlyn plaasvind. Die verdediging het vandag – net soos verlede Maandag in die Konstitusionele Hof – aangevoer dat Zuma se regte deur die staat beperk en dus geskend word. Sy regspan beweer hierdie keer dat die oudpresident benadeel sal word sou hy gedwing word om aanlyn verhoor te word. Dít terwyl die staat vandag versoek het dat Zuma se spesiale pleitrede, dat hoofaanklaer adv. Billy Downer hom aan die saak onttrek, vandag reeds aangehoor moet word. Zuma beskuldig die advokaat onder meer daarvan dat hy inligting aan die media uitgelek het. Volgens die staat is die saak in beëdigde verklarings uiteengesit, wat reeds by die hof ingedien is, en kan die saak dus voortgaan sonder enige mondelinge getuienisse. Adv. Dali Mpofu, Zuma se regsverteenwoordiger, het egter in die hof aangevoer dat sy kliënt geregtig is tot ’n openbare verhoor in persoon. “Dit kan nie in belang van geregtigheid wees as die verhoor in absentia plaasvind nie.” Volgens Mpofu het die verdediging boonop nog glad nie met Zuma oor die betrokke saak gekonsulteer nie. Hy voer aan Zuma se regte sal geskend word sou hy tydens die verhoor telefonies en nie in ’n hof met sy regspan mag konsulteer nie. Thabani Masuku, wat ook namens Zuma optree, het gesê dat Zuma se “waardigheid en privaatheid” geskend sou wees indien hy gedwing word om “oor ander se selfone” met sy regspan te konsulteer. Masuku het voorts gesê nóg Zuma nóg die staat sal benadeel word sou die verhoor met enkele weke uitgestel word. Hy sê ook ’n uitstel is geregverdig onder die huidige omstandighede. Die staat het egter nie hiermee saamgestem nie en het die aansoek om uitstel teengestaan. Adv. Dali Mpofu (links), Zuma se regsverteenwoordiger en adv. Billy Downer, staatsaanklaer, vroeër in die hof. (Foto: Phill Magakoe/AFP) Volgens adv. Wim Trengove is ’n aanlyn verhoor as openbare verhoor heeltemal wettig en sal “nie minder regverdig of minder openbaar wees as wat dit in ’n hofsaal sou wees nie”. Trengove het voorts gesê Zuma het die afgelope tien jaar elke truuk in die boek probeer om te verhoed dat hy sy dag in die hof kry. Masuku meen dit is uiters kommerwekkend dat die staat die aansoek om uitstel teenstaan, gegewe die Nasionale Vervolgingsgesag (NVG) se behandeling van die oudpresident. “Dit is nie reg van die staat, spesifiek die NVG, dat hulle Zuma anders behandel nie. Hulle doen dit al vir te lank,” het Masuku gesê. Masuku het verder daarop gewys dat die Covid-19-pandemie ook ’n rol te speel het en dat talle ander verhore tans uitgestel word. “Wat is die dringendheid?” wou hy vanmiddag weet. Die saak sleep al vir 15 jaar voort. Zuma word deur 16 klagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Hy word daarvan beskuldig dat hy sowat R4 miljoen in omkoopgeld van een van die maatskappye, die Franse vervaardigingsreus Thales, in sy sak gesteek het. Die verhoor het in Mei uiteindelik afgeskop na verskeie uitstelle en vertragings terwyl Zuma se regspan verbete probeer het dat die aanklagte teen hom laat vaar word. Zuma was met die aanvang van die verhoor self in die hof en het onskuldig gepleit. Sake het egter op 29 Junie begin skeefloop toe Zuma skuldig bevind is aan minagting van ŉ bevel van die Konstitusionele Hof vir sy versuim om voor die Zondo-kommissie na staatskaping te verskyn. ŉ Week later het hy sy tronkstraf van 15 maande begin uitdien. Adv. Barry Roux het vandag namens Thales aangedui dat dié se verdediging gereed is om voort te gaan met die verhoor en bekommerd is oor die moontlikheid van verdere vertragings. Thales staan ook tereg op aanklag van korrupsie en geldwassery. Zuma se regspan ontken dat hy van vertragingstaktiek gebruik maak. Volgens Masuku is dit die staat se hantering van die saak oor die jare wat tot vertragings gelei het. Die Zuma-kamp sê hy vra hierdie keer bloot vir meer tyd om van die Konstitusionele Hof te hoor. Regter Piet Koen sal Dinsdag omstreeks 10:00 aandui of die verhoor uitgestel word al dan nie.